Flyvefisken-klassen

Flyvefisken-klassen (også kendt som Standard Flex 300 eller SF300) er en af søværnets skibsklasser, oprindeligt bestående af 14 enheder.

De 14 enheder er bygget over tre serier. Den første serie er P550-P556, der har fiskenavne, anden serie er P557-P562, der har fuglenavne og den tredje er Søløven (P563). Oprindeligt var der planlagt yderligere 3 enheder, således at i alt 17 enheder skulle bygges. Enhederne er i princippet blot platforme for modulære våben- og sensorsystemer og kan, alt efter hvilke (container-) moduler der anvendes, bruges i følgende roller: Overvågning og forureningsbekæmpelse, søopmåling, kamp (enten antiubådskrigsførelse eller overfladekrigsførelse), minerydning (MCM) eller minelægning.

I 2007 blev tre enheder solgt til den litauiske flåde. Den 30. maj 2008 blev Flyvefisken (P550) overdraget og fik navnet Žemaitis (P11), Hajen (P551) blev overdraget 23. januar 2009 og fik navnet Dzūkas (P12). Den 3 enhed, Lommen (P559), blev overdraget 28. januar 2010 og fik navnet Aukštaitis (P14). Alle tre skibe fungerer nu som patruljefartøjer i litauisk tjeneste.

Den 7. oktober 2010 blev kommandoen strøget på næsten samtlige resterende danske fartøjer i Flyvefisken-klassen. Kun Søløven (P563) og Havkatten (P552) fortsatte under kommando. Søløven er blevet ombygget til dykkerskib som erstatning for Læsø (Y307) og Havkatten fortsatte som minerydningsfartøj frem til et nyt minerydningssystem var klar til at overtage mineberedskabet. Havkatten strøg kommando den 12. januar 2012 og dermed er Søløven den eneste tilbageværende enhed af denne skibsklasse i dansk tjeneste.. 

Kommandostrygningen 7. oktober 2010 fandt sted på Flådestation Korsør under overværelse af bl.a. chefen for Søværnets Operative Kommando, kontreadmiral Finn Hansen.

Seks udfasede skibe i klassen blev solgt og tre ophugget. Den 23. oktober 2014 købte den portugisiske flåde fire af skibene i klassen; Viben, Ravnen, Glenten og Skaden. Disse skal moderniseres på et portugisisk værft og skal efter planen indsættes i kystnære operationer de kommende mindst 10 til 15 år. Efterfølgende købte Portugal også Gribben. Viben forlod Korsør 30. april, gik gennem Kielerkanalen og ankom til Lissabon 15. maj 2015. De sidste blev afhentet af slæbebåden Montenovo den 7. august 2015.

I løbet af skibsklassens tjenestetid i Søværnet har skibene deltaget i et antal nationale og internationale operationer som blandt andet UNIFIL (United Nations Interim Force In Lebanon) og Operation Active Endeavour.

StanFlex-systemet 

Flyvefisken-klassen var i sin tid meget banebrydende i deres grundlæggende design, der bygger over et modulært containersystem kaldet StanFlex. Skibene er standardiserede skrog bygget i glasfiber-sandwich fra køl til mastetop. De kan skifte mellem deres forskellige roller på under 48 timer.

Rollerne, som skibene kan konfigureres til, er:
 Overvågning
 Forureningsbekæmpelse
 Søopmåling
 Kamp, der endvidere er delt op i enten ASuW (Overfladekrigsførelse) eller ASW (Antiubådskrigsførelse), hvor udrustningen kan variere alt efter det skønnede behov for bevæbning.
 MCM (Minerydning/minestrygning)
 Minelægning (klassen har kapacitet til 60 miner om bord)

Hver container er på 3,5 x 3 x 2,5 meter. En container står på skibets fordæk (typisk med en kanon) og tre andre står på agterdækket, bagved overbygning og skorsten.

På grund af byggematerialet er skibene umagnetiske og med en reduceret synlighed på radar delvis på grund af udformningen af detaljer.

Afløste tre fartøjsklasser 
Flyvefisken-klassen afløste tre vidt forskellige fartøjsklasser i Søværnet. Seks torpedobåde af Søløven-klassen (1965-90), seks minestrygere af Sund-klassen (1955-99) og otte bevogtningsfartøjer af Daphne-klassen (1961-91). Grundet containermodulerne og moderne teknik og taktik var dette muligt. 

De gamle fartøjstyper anvendte taktikker fra 2. verdenskrig, hvor Søløven-klassen var lette krydsfinérbåde med tre gasturbiner, der med 54 knob sejlede hen til fjendens skibe for at affyre torpedoerne på nært hold. Så hurtig er Flyvefisken-klassen ikke, men dets Harpoon-missiler klarer opgaven. 

Sund-klassen var bygget i træ med bronze og andre umagnetiske materialer. De strøg miner ved at gennemsejle minefeltet med paravaner på slæb, der udløste bundminerne eller overskar ankerkæderne til hornminerne. Flyvefisken-klassen lokaliserer minerne vha. sonar og bortsprænger dem derefter enkeltvis. 

Daphne-klassen bekæmpede ubåde ved at sejle hen over dem for at kaste dybdebomber ned til den dybde, ubåden var i. Flyvefisken-klassen bekæmpede ubåde med målsøgende torpedoer.

Skibe i klassen

Organisering i dansk tjeneste 
I de sidste år af skibenes tjeneste i Søværnet, fungerede de mere eller mindre i faste roller da man havde erkendt at selve ideen med udskiftelige roller var god, men mandskabet på de forskellige skibe havde ikke ekspertisen til at kunne fungere optimalt i alle de forskellige roller. Den 6. oktober 2010 var skibene i dansk tjeneste derfor organiseret på følgende måde:

 1. Eskadre
 Division 13 – Farvandsovervågningsdivisionen
 P558 Gribben
 P563 Søløven
 2. Eskadre
 Division 23 – Minerydningsdivisionen
 P552 Havkatten
 P553 Laxen
 P554 Makrelen
 P555 Støren
 Division 24 – Missilfartøjsdivisionen
 P557 Glenten
 P560 Ravnen
 P561 Skaden
 P562 Viben

Referencer

Eksterne henvisninger 

 Naval technology: Flyvefisken class 
 Flådens historie: Flyvefisken klassen 

Patruljefartøjer fra Danmark
Minerydningsfartøjer
Minestrygere
Krigsskibe fra Litauen
Krigsskibe fra Portugal
Skibsklasser